Document ID: 32010R0925

KOMISIJOS REGLAMENTAS (ES) Nr. 925/2010
2010 m. spalio 15 d.
kuriuo iš dalies keičiamos Sprendimo 2007/777/EB ir Reglamento (EB) Nr. 798/2008 nuostatos dėl naminių paukščių mėsos ir naminių paukščių mėsos gaminių vežimo tranzitu iš Rusijos per Sąjungą
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 1992 m. gruodžio 17 d. Tarybos direktyvą 92/118/EEB, nustatančią gyvūnų sveikatos ir visuomenės sveikatos reikalavimus, reglamentuojančius produktų, kuriems netaikomi minėti reikalavimai, nustatyti specialiose Bendrijos taisyklėse, nurodytose Direktyvos 89/662/EEB A priedo I dalyje, ir, ligų sukėlėjų atžvilgiu, Direktyvoje 90/425/EEB, prekybą Bendrijoje ir jų importą į Bendriją (1), ypač į jos 10 straipsnio 2 dalies c punktą,
atsižvelgdama į 2002 m. gruodžio 16 d. Tarybos direktyvą 2002/99/EB, nustatančią gyvūnų sveikatos taisykles, reglamentuojančias žmonėms skirtų gyvūninės kilmės produktų gamybą, perdirbimą, paskirstymą ir importą (2), ypač į jos 8 straipsnio įžanginį sakinį, 8 straipsnio 1 punkto pirmą pastraipą ir 9 straipsnio 4 dalies c punktą,
kadangi:
(1)
2007 m. lapkričio 29 d. Komisijos sprendime 2007/777/EB, nustatančiame gyvūnų ir visuomenės sveikatos reikalavimus ir tam tikrų mėsos produktų ir apdorotų skrandžių, pūslių ir žarnų, skirtų žmonių maistui, importo iš trečiųjų šalių sertifikatų pavyzdžius ir panaikinančiame Sprendimą 2005/432/EB (3), nustatytos mėsos gaminių, kaip nurodyta 2004 m. balandžio 29 d. Europos Parlamento ir Tarybos reglamento (EB) Nr. 853/2004, nustatančio konkrečius gyvūninės kilmės maisto produktų higienos reikalavimus (4) 7.1 punkte, siuntų importo į Sąjungą, vežimo tranzitu per Sąjungą ir sandėliavimo Sąjungoje reikalavimai. Tuo sprendimu taip pat nustatyti trečiųjų šalių ir jų dalių, iš kurių tas importas, vežimas tranzitu ir sandėliavimas yra leidžiami, sąrašai, tinkamumo žmonių maistui ir veterinarijos sertifikatų pavyzdžiai ir taisyklės dėl šių gaminių apdorojimo.
(2)
Sprendimo 2007/777/EB II priedo 2 dalyje pateikti trečiųjų šalių ar jų dalių, iš kurių į Sąjungą leidžiama importuoti mėsos gaminius ir apdorotus skrandžius, pūsles ir žarnas jas įvairiai, kaip nurodyta to priedo 4 dalyje, apdorojus, sąrašai.
(3)
Sprendime 2007/777/EB nustatyta, kad valstybės narės turi užtikrinti, kad prekių, kurioms taikomas tas sprendimas, siuntos, įvežtos į Sąjungą ir skirtos iš karto arba po sandėliavimo vežti į trečiąją šalį ir neskirtos importuoti į Sąjungą, būtų kilusios iš to sprendimo II priede išvardytų trečiųjų šalių ar jų dalių teritorijos ir joms būtų taikytas toms importuojamoms prekėms nurodytas būtinasis apdorojimas.
(4)
2008 m. rugpjūčio 8 d. Komisijos reglamente (EB) Nr. 798/2008, kuriuo nustatomas trečiųjų šalių, teritorijų, zonų ar skyrių, iš kurių galima importuoti į Bendriją ir vežti tranzitu per Bendriją naminius paukščius ir naminių paukščių produktus, sąrašas ir veterinarijos sertifikatų reikalavimai (5), nustatyta, kad tam tikras prekes importuoti į Sąjungą ir vežti tranzitu per Sąjungą galima tik iš to reglamento I priedo 1 dalyje nurodytų trečiųjų šalių, teritorijų, zonų ar skyrių. Reglamente taip pat nustatyti šių prekių veterinarijos sertifikatų reikalavimai.
(5)
Rusija pateikė Komisijai prašymą leisti vežti tranzitu per Sąjungą naminių paukščių mėsą ir naminių paukščių mėsos gaminius, apdorotus Sprendimo 2007/777/EB II priedo 4 dalyje nurodytu nespecifiniu būdu.
(6)
Maisto ir veterinarijos tarnyba atliko patikrinimą Rusijoje ir nustatė, kad šios trečiosios šalies kompetentinga veterinarijos institucija užtikrina tinkamas garantijas dėl atitikties Sąjungos taisyklėms, kurių būtina laikytis norint vežti šias prekes tranzitu per Sąjungą.
(7)
Todėl reikėtų įtraukti Rusiją į Sprendimo 2007/777/EB II priedo 2 dalyje pateiktos lentelės skiltį, skirtą naminių paukščių ir ūkiuose auginamų medžiojamųjų paukščių (išskyrus Ratitae genties paukščius) mėsos gaminiams, kad šiuos gaminius, apdorotus nespecifiniu to priedo 4 dalyje nurodytu būdu, būtų leidžiama vežti tranzitu per Sąjungą.
(8)
Be to, reikia įtraukti Rusiją į Reglamento (EB) Nr. 798/2008 I priedo 1 dalyje pateiktą trečiųjų šalių sąrašą, kad iš jos būtų galima vežti tranzitu per Sąjungą naminių paukščių mėsą.
(9)
Todėl Sprendimą 2007/777/EB ir Reglamentą (EB) Nr. 798/2008 reikėtų atitinkamai iš dalies keisti.
(10)
Šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Sprendimo 2007/777/EB II priedo 2 dalis pakeičiama šio reglamento I priedu.
2 straipsnis
Reglamento (EB) Nr. 798/2008 I priedo 1 dalis pakeičiama šio reglamento priedu.
3 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2010 m. spalio 15 d.

Labels: 17
5
0
3
6